Richard Stewart Addinsell (13 Januarie 1904 - 14 November 1977) was 'n Engelse komponis wat bekend is vir sy rolprentmusiek, en vernaam sy Warskou Concerto, wat gekomponeer is vir die 1941 rolprent Dangerous Moonlight (ook bekend onder die latere titel Suicide Squadron). Richard Addinsell is in Woburn Square, London gebore as die kind van William Arthur Addinsell, wat 'n geoktrooieerde rekenmeester was, en sy vrou, Annie Beatrice Richards. Addinsell was die jonger van twee broers, en het sy opvoeding by die huis ontvang, voordat hy Hertford Kollege, Oxford, bygewoon het ten einde in die Regte te studeer. Dit sou egter van korte duur wees, en sy studies sou na 18 maande eindig. Hy het daarna begin belangstel in musiek. In 1925 het Addinsell ingeskryf by die Koninklike Instituut van Musiek , dit sou egter slegs twee kwartale duur voordat Addinsell weereens opgeskop het sonder om enige formele kwalifikasie te bekom. Teen hierdie tyd was Addinsell egter reeds besig om onder andere saam met Noel Gay in 'n André Charlot Revue te werk.